**ОБЩИНСКА ИЗБИРАТЕЛНА КОМИСИЯ**

**ОБЩИНА ЧИРПАН**

**РЕШЕНИЕ**

**№ 132 – МИ, 03.05.2022 г.**

**ОТНОСНО:** Сигнал с вх. № 097 / 08.04.2022 г. за предсрочно прекратяване на пълномощията на Ивайло Крачолов, обявен за избран за кмет на Община Чирпан

В ОИК – Чирпан е постъпил сигнал от Георги Николаев – Председател на Общински съвет на БСП – Чирпан, с който сигнал се сезира ОИК с твърдение за нарушение на нормата на чл.41, ал.3 от ЗМСМА. Твърди се,че обявеният за избран за кмет на Община Чирпан, а именно Ивайло Иванов Крачолов, ЕГН:\*\*\*\*\*\*\*\*, не е предприел действия за прекратяване на дейността и не е заличил ЕТ „ИВАЙЛО КРАЧОЛОВ“, с ЕИК: 123008224, в законоустановения срок по чл.41, ал.3 ЗМСМА.

В сигнала няма молба или искане към ОИК – Чирпан да се произнесе съгласно правомощията си като предсрочно прекрати пълномощията на Ивайло Иванов Крачолов,обявен за избран за кмет на община Чирпан, само се навеждат факти и обстоятелства за извършване на проверка в Търговския регистър и регистъра на ЮЛНЦ.

Сигналът е заведен с вх.№ 097 / 08.04.2022 г. във входящия регистър на ОИК – Чирпан.

На свое заседание, проведено на 11.04.2022 г., ОИК – Чирпан се запозна със процесния сигнал. С протоколно решение беше одобрено да се извърши проверка на интернет страницата на Агенцията по вписванията, Търговски Регистър и регистъра на ЮЛНЦ, за подавани документи и заявления по партидата на ЕТ „ИВАЙЛО КРАЧОЛОВ“, с ЕИК: 123008224, в периода след 04.11.2019 г., както и писмо до Общински съвет – Чирпан. Бе проверено дали в срока по чл.41, ал.3 ЗМСМА (04.11.2019 г. – 04.12.2019 г.) г-н Ивайло Крачолов е предприел действия по прекратяване на дейността на ЕТ „ИВАЙЛО КРАЧОЛОВ“, с ЕИК: 123008224, като е заличил ЕТ, както и дали е уведомил писмено за тези свои действия Общински съвет – Чирпан и ОИК – Чирпан.

С входящ номер № 099 / 13.04.2022 г. във входящия регистър на ОИК – Чирпан е заведено писмо от Общински съвет – Чирпан, видно от което е, че Общински съвет – Чирпан няма данни г-н Ивайло Иванов Крачолов – в качеството си на избран и обявен за кмет на Община Чирпан, да е подал писмено уведомление до Общински съвет – Чирпан по реда на чл.41, ал.3 от Закона за местното самоуправление и местната администрация в законоустановения срок, както и след него, не е налице документ, от който да бъде предоставено заверено копие, не е открита информация за изпратено писмено уведомление, липсва история в деловодната програма.

Бе извършена справка и в дневника за входящо-изходящата поща на ОИК – Чирпан, като бе установено, че липсват данни за наличие на писмено уведомление по реда на чл.41, ал.3 от Закона за местното самоуправление и местната администрация в законоустановения срок, както и след него.

Бе извършена проверка на интернет страницата на Агенцията по вписванията, Търговски Регистър и регистъра на ЮЛНЦ, за подавани документи и заявления по партидата на ЕТ „ИВАЙЛО КРАЧОЛОВ“, с ЕИК: 123008224, в периода след 04.11.2019 г.Агенция по вписванията, Търговски Регистър и регистър на ЮЛНЦ, разпечатаха се всички подавани заявления и документи към тях. Видно от приложенията, към 04.12.2019 г. по партидата на ЕТ „ИВАЙЛО КРАЧОЛОВ“, с ЕИК: 123008224, няма подадено заявление по образец за заличаване на ЕТ. Заявление за прекратяване на регистрацията на ЕТ е подадено от г-н Крачолов на 27.12.2019 г., по заявлението е постановен отказ, дадени са указания за отстраняване на нередностите, който не е спазен. След това е подадено ново заявление за заличаване на ЕТ „ИВАЙЛО КРАЧОЛОВ“, с ЕИК: 123008224, на 17.01.2020 г., като самото заличаване става факт на 23.01.2020 г.

На свое заседание на 14.04.2022 г. ОИК – Чирпан одобри с протоколно решение писмо до Ивайло Иванов Крачолов, в качеството му на обявен за избран за кмет на Община Чирпан, с което му бе дадена възможност на основание чл.42, ал.3 от ЗМСМА да изрази писмено възражение по така подадения сигнал и отпочналото административно производство по предсрочно прекратяване на пълномощията му.

С входящ номер № 101 / 29.04.2022 г. в дневника за входящо-изходящата поща на ОИК – Чирпан е заведено писмено възражение от Ивайло Иванов Крачолов, в качеството му на обявен за избран за кмет на Община Чирпан, с което мотивирано възразява срещу сигнала, подаден от Георги Николаев. Г-н Крачолов твърди, че дейността на ЕТ „ИВАЙЛО КРАЧОЛОВ“, с ЕИК: 123008224, е прекратена през 2003 г. Също така г-н Крачолов уведомява ОИК, че, след като е избран за кмет на община Чирпан, е предприел всички действия по заличаване на представлявания от него едноличен търговец в ТР и регистъра на ЮЛНЦ на Агенцията по вписванията, като е подал заявление на 04.12.2019 г. до ТП на НОИ – Стара Загора за издаване на удостоверение по чл.5, ал.10 от КСО – необходим документ за прекратяването на търговска дейност на ЕТ.

Междувременно г-н Крачолов подава заявление пред ТР за заличаване на своето ЕТ, но, както стана ясно от извършената служебна проверка, е постановен отказ, мотивиран именно с отсъствието на удостоверение по чл.5, ал.10 от КСО. Тъй като удостоверението е издадено на 14.01.2020 г., е подадено ново заявление за заличаване на ЕТ „ИВАЙЛО КРАЧОЛОВ“, с ЕИК: 123008224, на 17.01.2020 г., като самото заличаване става факт на 23.01.2020 г.

Г-н Крачолов счита, че е предприел необходимите действия по заличаване на ЕТ „ИВАЙЛО КРАЧОЛОВ“, с ЕИК: 123008224, в срока по чл.41, ал.3 от ЗМСМА. Също така счита, че в случая не са налице правните и фактически основания за упражняване на предвиденото в чл.42, ал.1, т.5 от ЗМСМА правомощие на ОИК – Чирпан.

След като разгледа всички относими документи, в това число писмо с № 099 / 13.04.2022 г. от Общински съвет – Чирпан, обсъди подаденото писмено възражение от Ивайло Крачолов, и след проведена дискусия с изложени аргументи ОИК – Чирпан проведе гласуване, при което „ЗА“ предсрочно прекратяване на пълномощията на обявения за избран за кмет на община Чирпан  - Ивайло Иванов Крачолов, гласуваха общо 2 /двама/ членове  - Йордан Тодоров Тенчев, Стойо Иванов Манолов.

„ПРОТИВ“ гласуваха 8 /осем/ членове – Димитър Иванов Славов – председател, Стефан Атанасов Атанасов – заместник-председател, и членове: Борислав Илиев Ненчев, Наньо Георгиев Нанев, Радка Милкова Танева, Пенка Господинова Овчарова, Мюжгян Адем Томар-Петкова, Петя Иванова Петкова.

В  резултат на проведеното гласуване и  на основание  чл.87, ал.1, т.1 във връзка с т.30 от Изборния Кодекс (ИК), чл.463 от ИК във връзка с чл. 42, ал.1, т.5 и ал.5 от Закона за местното самоуправление и местната администрация и във връзка с решение 1685-МИ от 20.11.2019 г. на ЦИК, при спазване на законоустановения кворум, Общинската избирателна комисия – Чирпан

**РЕШИ:**

Отказва да прекрати предсрочно пълномощията на Ивайло Иванов Крачолов, обявен за избран за кмет на Община Чирпан.

Настоящото решение подлежи на обжалване пред Административен съд – Чирпан по реда на чл.459 от Изборния кодекс.

Председател: ……………

**Димитър Славов**

Заместник-председател: ……………….

**Стефан Атанасов**